LAOAG CITY – Nakigtot dagiti kameng ti Philippine National Police iti ciudad ti Batac, probinsiya ti Ilocos Norte iti nabirukan a naisako a bangkay ti maysa a lalaki a naibelleng iti igid ti waig gapu ta naputol ti ulo ken ima na.
.
Iti agdama ket mabirbiruk ti naputol nga ulo ken makinkannawang nga ima ti biktima.
Ti biktima a positibo a binigbig dagiti kameng ti pamilya ken kakabagian na ket ni Jess Sapaden, 40, maysa a mannalon ken basketball player iti Brgy San Pedro, Batac City.
Segun kadakuada, idi laeng kalman ket nagmalmalem a nagsukay ti daga iti kataltalunan ti biktima usar ti tractor.
Inadmitir dagiti kameng ti pamilya ni Sapaden nga ammo na ti uminom ti arak ken no makainum ket ugali na ti agturong iti sabali a lugar.
Napalaus ti ladingit ti pamilya ti biktima gapu ti nakaam-ames a pannakatay na ken awan met ti ammo daa rason tapno papatayen da.
Atapen dagiti otoridad nga saan nga iti nasao a lugar ti nakapasamakan ti krimen no di ket iti sabali a lugar ken inuray da laeng a naibusan ti dara sakbay nga insako da ken kalpasan na ket inbelleng da iti igid ti waig.
Ti biktima ket naka-shorts laeng ti nalabbaga ken awan ti arwaten ti makin-ngato a paset ti bagi na ngem adda ti maong a shorts ken uniform ti basketball player nga adda marka na a Sapaden 16 nga naipakuyug iti bangkay iti uneg ti sako.
Agtultuloy ti imbestigasyun ti PNP Batac iti nasao nga insidente.
ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn